Derfor må der andre metoder til, hvis man skal hjælpe folk med grønlandsk baggrund ud af hjemløshed.

Vejen kan være et direkte samarbejde med det grønlandske selvstyre, mener fungerende rådmand for familie- og beskæftigelsesforvaltningen i Aalborg Kommune, Nuuradiin S. Hussein (S).

- Vi skal i fællesskab have undersøgt, hvordan vi får afhjulpet det her problem, for det er ikke noget Aalborg Kommune kan løse alene. Det har vi forsøgt rigtig længe. Nu skal vi kigge på, om man kan gøre noget andet, siger han.

Gode forbindelser mellem byerne

Et af de steder, hvor hjemløse i Aalborg kan få en seng at sove i, er på forsorgshjemmet Svenstrupgård i forstaden Svenstrup.

Også her er der mange med grønlandsk baggrund – omkring en tredjedel af beboerne, fortæller forstander Dennis Lindhardt.

- Det er ikke en pludselig opstået social begivenhed, der gør, at de havner her. Bo Lindhardt, Forsorgshjemmet Svenstrupgård

Når Aalborg har usædvanligt mange grønlandske hjemløse kan det have flere forklaringer.

Dels har der altid været gode forbindelser mellem Grønland og Aalborg.

Dernæst kan tilværelsen i Danmark virke mere attraktiv, hvis man er socialt udsat og i forvejen må rejse over lange afstande i hjemlandet.

- Om man rejser 500 kilometer til den ene side eller den anden side er faktisk ikke så vigtigt. Rejsetiden til den anden side af Grønland og Danmark er måske den samme. Så kan man lige så godt tage et sted hen, hvor man tror, at græsset er grønnere, eller at man har en anden type hjælp, siger Dennis Lindhardt.

Et løft af livskvaliteten

Den opfattelse deler direktør for Det Grønlandske Hus i Aalborg Bo Albrechtsen.

Det er hans indtryk, at tilværelsen som udsat kan være barsk i Grønland.